Man op plaas met hamer en skroewedraaier getakel | Netwerk24
Deur Cara-Lee Dorfling 27 Oktober 2020 16:51
Die voorval was omstreeks 04:00 op 'n plaas in die Amabele-gebied by Stutterheim. Die inbreker het toegang tot die huis gekry deur 'n kombuisvenster te breek.
Kapt. Siphokazi Mawisa, polisiewoordvoerder, sê by navraag die slagoffer het Dinsdag wakker geword en aanvanklik gedink die persoon wat hy in die huis sien, is sy vrou.
Die inbreker, gewapen met 'n hamer en skroewedraaier, het hom egter aangeval en met twee selfone, 'n horlosie en 'n beursie van die toneel af weggehardloop.
Die man is nie ernstig beseer nie en sy vrou is ongedeerd.
Volgens Mawisa word 'n saak van huisbraak ondersoek. Die polisie het teen Dinsdagmiddag nog niemand in verband met die voorval aangekeer nie.